**Požehnanie obnovenej sochy sv. Antona Paduánskeho (12.6.2022)**

**Svätý Anton Paduánsky** – vlastným menom Fernando Martins de Bulhões, sa narodil v Portugalsku a to v Lisabone dňa [15. august](https://sk.wikipedia.org/wiki/15._august)a [1195](https://sk.wikipedia.org/wiki/1195). V okolí jeho rodiska a v Coimbre navštevoval kláštorné školy. Ako 25 ročný vstúpil najskôr do rehole augustiniánov. Neskôr po osobnom stretnutí so sv. Františkom Assiským, prešiel do jeho sľubne rozvíjajúcej sa rehole a stal sa rímskokatolíckym kňazom a významným františkánom. Bol vychýreným kazateľom a teológom. Cestoval po Taliansku, kde kázal v kostoloch, na uliciach miest, ale taktiež napríklad na plážach či v prírode z koruny stromov.

Zomrel ako 36 ročný v podlomenom zdraví a telesne vyčerpaný v [Campo di San Pietro](https://sk.wikipedia.org/w/index.php?title=Campo_di_San_Pietro&action=edit&redlink=1) blízko [Padovy](https://sk.wikipedia.org/wiki/Padova) dňa 13. júna 1231. Pochovaný je v talianskom meste Padova, kde je mu postavená veľkolepá bazilika zasvätená jeho úcte. Po najkratšom procese svätorečenia v dejinách Cirkvi bol vyhlásený za svätého už po 11 mesiacoch od začiatku procesu, a to dňa [30. mája](https://sk.wikipedia.org/wiki/30._m%C3%A1j) [1232](https://sk.wikipedia.org/wiki/1232) pápežom [Gregorom IX.](https://sk.wikipedia.org/wiki/Gregor_IX._%28p%C3%A1pe%C5%BE%29) Dňa [16. januára](https://sk.wikipedia.org/wiki/16._janu%C3%A1r) [1946](https://sk.wikipedia.org/wiki/1946) ho [pápež](https://sk.wikipedia.org/wiki/P%C3%A1pe%C5%BE) [Pius XII.](https://sk.wikipedia.org/wiki/Pius_XII.) vyhlásil za [učiteľa Cirkvi](https://sk.wikipedia.org/w/index.php?title=U%C4%8Dite%C4%BE_cirkvi&action=edit&redlink=1).

Je nebeským patrónom chudobných, sociálnych pracovníkov, manželov, žien, detí, pekárov, baníkov a cestovateľov. Známy je rovnako „Chlieb sv. Antona“, ako pripomienka jeho charitatívnej a ľudomilnej činnosti pri rozdávaní chleba a jedla chudobným. Vzýva sa osobitne pri hľadaní stratených vecí, ale tiež pred nebezpečenstvom moru a horúčky. Symbolmi čiže atribútmi sv. Antona Paduánskeho sú františkánsky odev, ľalie a držanie v malého [Ježiša](https://sk.wikipedia.org/wiki/Je%C5%BEi%C5%A1_Kristus) v rukách.

**Táto kamenná socha sv. Antona Paduánskeho v Topoľčanoch** pochádza z roku 1761. Svoje pôvodné historické miesto mala na *Zelenom* teraz *Malom rínku*, čiže pri parkovisku oproti Modráku na Krušovskej ulici – ako o tom svedčia dobové fotografie. Pre stavbu Krušovskej ulice a priľahlého sídliska musela byť táto socha z pôvodného miesta odstránená a bola umiestnená do areálu povedľa farského kostola na hlavnom námestie.

Na jar 2018 za pôsobenia vtedajšieho pána farára Mons. Mariána Dragúňa sa rozhodlo o renovácii tejto sochy. V priebehu zložitej a dlhšej obnovy prišlo k niektorým ďalším zásadným rozhodnutiam. Pri nich sa rozhodlo, že sa nezreštauruje len socha ako bol pôvodný zámer, ale takisto stĺp a masívny podstavec pod sochou. Teda, že príde k obnove tejto umeleckej pamiatky ako celku. Na základe pôvodného torza svätcovej svätožiary a obdobného úchytu v hlave dieťaťa Ježiš (*pôvodná svätožiara nad Ježiškom sa totižto nenašla*) prišlo k rozhodnutiu, aby sa vytvorili dve pozlátené svätožiary. A tak oproti pôvodine obom osobám patrí svätožiara a obe sa pozlátili plátkovým zlatom. A to spolu s atribútom ľalie, ktorý je tak symbolický pre sv. Antona Paduánskeho.

Po odvoze sochy a podstavcov do ateliéru sa rozbili pôvodné betónové schody a nahradili sa tesanými vápencovými schodmi, aby oveľa viac splynuli s podstavcami a sochou sv. Antona. Práce realizoval umelec, odborný sochár a kamenársky majster pán Mgr. art. Miroslav Minks, ktorý má svoj umelecký ateliér na Morave v Českej republike. Mimo iného sa takisto podieľal na obnove kamenného portálu Dómu sv. Martina v Bratislave pred návštevou pápeža Františka na Slovensku.

V dňoch 3.-6. novembra 2021 kompletne reštaurovanú sochu sv. Antona Paduánskeho namáhavo nainštaloval a to na terajšom mieste pri bočnom vchode farského kostola v Topoľčanoch. A dňa 12. júna 2022 sme sa zhromaždili k slávnostnému požehnaniu obnovenej sochy. Je to deň pred sviatkom sv. Antona Paduánskeho, ktorý sa každoročne slávi 13. júna. Patrí sa, aby sme vyjadrili vrelé poďakovanie všetkým, ktorí sa svojou umeleckou a pomocnou prácou, finančnou podporou, odbornou radou i modlitbou podieľali na tejto historickej renovácii i príprave slávnosti požehnania. Ďakujeme!

Obnovená socha – ktorá bola Mestskými službami aj nasvietená, a pred ktorou sa spravila nová záhradná úprava – nech svojou obnovenou krásou opätovne zdobí náš kostolný areál. A svojou umeleckou nádherou nech prinavráti z časti zašlú starobylosť a historickosť nášho hlavného námestia v Topoľčanoch. Svätý Anton Paduánsky, nech oroduje za nás všetkých! (DA)